Գլենդէյլում յաջողակ բիզինէսի տէր են քաղաքի երկու նարգիլէ մատուցող ճաշարանները՝ Քոլորադօ պողոտայի վրայ գտնուող Հուքա Լաունջը եւ Սենթրալ պողոտայի վրայ գտնուող Ֆենիշիա ճաշարանը: Այս երկու կենտրոններում յաճախորդները ուտեստից եւ խմիչքից բացի կարող են նաեւ պատուիրել նարգիլէ զանազան համեմներով, որը խիստ ընդառաջում է գտնում յաճախորդների կողմից: Մերձաւոր Արևելքում ծնունդ առած այս սովորոյթն այսօր նորաձև է համարւում ողջ աշխարհում եւ մեր քաղաքը նոյնպէս նորաձևութեան այդ հոսանքի տակ է: Նարգիլէ ծխելը մանաւանդ երիտասարդների մօտ համարւում է նորաձևութիւն, ասես ինքնահաստատման ու համարձակութեան վկայութիւն: Նարգիլէի կողմնակիցներն ասում են, որ այն ոչ միայն հաճելի է, այլև աւելի անվնաս, քան ծխախոտն ու ծխամորճը: Իսկ իրականում…. Հետազոտութիւնների արդիւնքները վկայում են որ որոշակի ժամանակահատուածում նարգիլէ ծխող անհատի թոքեր ընկած (CO) ածխածնի օքսիդի պարունակութիւնը երեք անգամ գերազանցում է նոյն ժամանակահատուածում ծխած ծխախոտի խտությանը: Ստացւում է, որ նարգիլէ ծխողներն աւելի շատ թոյներ են կուլ տալիս, քանի որ ծուխն աւելի խորն են քաշում, իսկ ծխելու գործընթացն էլ կարող է երկարաձգուել մի քանի ժամ: